Une trasmission plene di musiche babeliche poetiche, novitâts discografichis e segnalazions, tra cronache, manifestazions e apontaments. Si presente cussì la ultime pontade dal Istât di chest an di Babêl Europe, il program cuindisinâl di Radio Onde Furlane dedicât a lenghis, musichis, minorancis e nazions cence stât.
L’apontament al è par vuê, martars ai 18 di Setembar, a 11 a buinore e po in repliche tal dopodimisdì di doman, miercus ai 19 a une, e ta chel di sabide ai 22, a une e mieze, simpri sui 90 Mhz pe plui part dal Friûl, sui 90.200 Mhz pe plui part de Cjargne e in streaming, di cualsisedi bande dal mont là che e sedi une conession internet, ae direzion www.ondefurlane.eu.
E sarà la ocasion par scomençâ a scoltâ alc di Bal Poètic, l’album gnûf dai Blu l’Azard, formazion che la plui part dal so repertori e je fate di cjançons par ocitan, par francoprovençâl e par francês, e lant daûr dai trois là che si incrosin musiche e poesie si scolatarà ancje alc dal disc plui resint di Lino Straulino, là che il mestri de cjançon di autôr par furlan al met in musiche une selezion di poesiis di Leonardo Zanier. Cun di plui il percors di Babêl Europe al tocjarà ancje i Paîs Catalans, a pôcs dîs de grande manifestazion dai 11 di Setembar pe Diada Nacional, cu la vôs dal rapper maiorchin Valtònyc, protagonist di une lungje bataie cuintri de censure, e la Corsiche, cuntun salt indaûr tal timp e cuntune cjançon dal storic grup cors Alte Voce.
Vie pe pontade 19/2018 di Babêl Europe si fevelarà ancje di festivals babelics, cu lis primis anticipazions in cont de edizion di chest an di Suns Europe, che ai prins di Dicembar al rindarà une altre volte Udin e il Friûl il centri de creativitât contemporanie tes lenghis minorizadis de Europe, e cuntun resocont di Evò ce Esù, rassegne cinematografiche che si à davuelete la setemane stade a Martignano, te Grecìe Salentine.
Dopo des emissions in direte e in repliche ancje cheste pontade di Babêl Europe si podarà tornâ a scoltâle in podcast cun Spreaker e cun Spotify.
fur_Latn fur_Latn fur_Latn fur_Latn fur_Latn